
NÁRODNÁ   RADA   SLOVENSKEJ   REPUBLIKY IV. volebné obdobie
–––––––––––––––––––––––––––––––––––––––-
Návrh 
Zákon
z                               2006


ktorým sa mení a dopĺňa zákon č .68/2005 Z. z. o  cenách v znení neskorších predpisov a o zmene a doplnení niektorých zákonov
Národná rada Slovenskej republiky sa uzniesla na tomto zákone:
ČI. I
Zákon č.68/2005 Z..z. o  cenách v znení neskorších predpisov a o zmene a doplnení niektorých zákonov  sa mení  takto:
1.Článok VIII znie:
 Tento zákon nadobúda účinnosť 1. marca 2005 s výnimkou čl. I bodu 12, ktorý nadobúda účinnosť 1. júla 2010.
ČI. II
2.Tento zákon nadobúda účinnosť 1. marca 2007.












Dôvodová správa
Všeobecná časť:

Zrušenie regulácie nájomného v reštituovaných domoch umožňuje určiť „ľubovoľné“ nájomné v bytoch. Týka sa to dvoch kategórii bytov a to bytov v reštituovaných domoch, ktoré predstavujú  približne 0,2 až 1 % bytového fondu, čo predstavuje približne 3 000 až 15 000 bytov. K tomu musíme pripočítať aj nájomné byty, ktoré sú v majetku obcí, pričom ich počet je omnoho väčší než  bytov v reštituovaných domoch. Reštituované domy vo väčšine prípadov už zmenili pôvodných  majiteľov, ktorí ich prevažne  predali novým záujemcom . V týchto bytoch, ktoré sa nachádzajú často v centre miest a obcí žije prevažne staršia generácia občanov – dôchodcov, ktorí si byty nemohli odkúpiť do osobného vlastníctva pretože im to reštituenti neumožnili a takto sa stali nie vlastnou vinou nájomníkmi bytov na celý život. Nedostatok finančných prostriedkov u tejto kategórii občanov im neumožňuje  kúpiť náhradné byty. Na základe dnes platného zákona - 1.júl 2007  po uvoľnení regulovaného nájomného by  pre týchto ľudí znamenal existenčné ohrozenie a obrazne povedané „odchod na ulicu“. Sú odôvodnené obavy, že neprimeraným zvýšením nájomného sa sociálne slabší nájomníci môžu stať neplatičmi s príslušnými právnymi dôsledkami vrátane zbavenia sa zodpovednosti. Nakoľko v predchádzajúcich rokoch sa ponuka nájomných sociálnych bytov realizovala veľmi obmedzene, chýba trh  s bytmi s primeraným nájomným, ktorého výška by bola regulovaná trhom - respektíve ponukou nájomných bytov. Veľmi vážnym problémom , ktorý nebol doteraz analyzovaný , je problém čo sa stane so starými ľuďmi a s rodinami s deťmi po zavedení deregulácie , keď už teraz veľká časť príjmov ich príjmov ide na energie a nájomné. Nie je urobená seriózna analýza, ktorá by poskytla  prehľad ako sa na riešení daného problému budú podieľať obce, v ktorých sú nájomné byty a domy reštituentov. Treba otvorene povedať, že nájomné byty v centrách miest, kde možno získať vyššie nájomné od právnických osôb môžu sa stať  zdrojom špekulácie a konfliktov, ktorý v konečnom dôsledku bude musieť riešiť štát.
Niektoré vyjadrenia politikov už naznačujú, že tento stav , ktorý nastane po 1.7. 2007 bude katastrofou a nová vláda ak nezabezpečí túto zákonnú zmenu podpíše „rozsudok smrti“ nad stovkami najmä starými ľuďmi. Podľa nich štát , ktorý má v Ústave zakotvené sociálno- trhové hospodárstvo, nemal by  tento stav pripustiť.
Odklad platnosti zákona o tri roky, umožňuje vytvoriť časový priestor nato, pre výstavbu  lacnejších nájomných sociálnych bytov, do ktorých by sa aj nájomníci z reštituovaných domov mohli presťahovať. Súčasná vláda v svojom programovom vyhlásení deklaruje vôľu urýchliť výstavbu nájomných bytov, ktoré by tento problém v konečnom dôsledku mohli  vyriešiť.




Osobitná časť:
Čl.I
Navrhovaná zmena je zmenou účinnosti §24 písm.b) zákona č.68/2005 Z.z a to z 1.7.2007 na 1.7.2010.

Čl.II
Stanovuje účinnosť predloženého legislatívneho návrhu na 1.7.2007.



































DOLOŽKA ZLUČITEĽNOSTI

návrhu právneho predpisu s právom Európskych spoločenstiev a právom Európskej únie.

1.	Navrhovateľ právneho predpisu  poslankýň NR SR za ĽS - HZDS - Ľudmila Mušková a Katarína Tóthová
2.	Názov právneho predpisu:
Návrh zákona, ktorým sa mení a zákon č.68/2006 Z.z. o  cenách v znení neskorších predpisov a o zmene a doplnení niektorých zákonov v znení neskorších predpisov
3.	Záväzky Slovenskej republiky vyplývajúce z prístupovej zmluvy a z faktu o podmienkach pristúpenia:
Bezpredmetné
4.	Problematika návrhu zákona:
· nie je upravená v práve Európskej únie
· nie je upravená v práve Európskych spoločenstiev
5.	Stupeň zlučiteľnosti návrhu právneho predpisu s právom Európskych spoločenstiev.
Vzhľadom na vnútroštátny charakter upravenej problematiky je bezpredmetné vyjadrovanie stupňa zlučiteľnosti právneho predpisu s právom EÚ/ES.
6.	Gestor:
Bezpredmetné
7.	Účasť expertov :
Experti sa na vypracovaní zúčastnili.














Doložka finančných, ekonomických, environmentálnych vplyvov a vplyvov na zamestnanosť
1.	Odhad na verejné financie
Návrh zákona môže mať dopad na príjmy obcí a miest, v ktorých sú zriadené nájomné byty. Výšku takto získaných finančných zdrojov nie je možné presne určiť.
2.	Odhad dopadov na obyvateľov, hospodárenie podnikateľskej sféry a iných právnických osôb.
Návrh zákona nebude mať dopad na štátny rozpočet. U obyvateľov bude znamenať stabilizáciu bývania minimálne na 5 rokov. Očakávaný dopad môže mať na podnikateľskú sféru – vlastníkov reštituovaných domov , v ktorých sú nájomné byty.
3.	Odhad dopadov na životné prostredie
Návrh zákona nebude mať vplyv na životné prostredie.
4.	Odhad dopadov na zamestnanosť
Návrh zákona nebude mať dopad na zamestnanosť.

